SELETUSKIRI

Iirimaa taotluse alusel andis nõukogu 7. detsembril 2010 Iirimaale finantsabi (nõukogu rakendusotsus 2011/77/EL), et toetada tugevat majandus- ja rahandusreformikava, mille eesmärk on taastada usaldus ja võimaldada majandusel tagasi pöörduda jätkusuutliku kasvu teele ning tagada Iirimaa, euroala ja ELi finantsstabiilsus.

Kooskõlas otsuse 2011/77/EL artikli 3 lõikega 9 vaatas komisjon koos Rahvusvahelise Valuutafondiga ning konsulteerides Euroopa Keskpangaga esimest korda läbi edusammud, mida Iirimaa ametiasutused on kokkulepitud meetmete rakendamisel saavutanud, samuti kõnealuste meetmete tõhususe ning majandusliku ja sotsiaalse mõju.

Võttes arvesse ümberhinnatud majanduslikke väljavaateid, samuti uut teavet (sealhulgas Iirimaa keskpanga poolt 31. märtsil 2011 teatavaks tehtud usaldatavusnõuete kohase kapitali hindamise ja usaldatavusnõuete kohase likviidsuse hindamise tulemused) ja 25. veebruari 2011 valimiste tulemusel moodustatud uue valitsuse poliitilisi prioriteete, teeb komisjon ettepaneku muuta abiga seotud majanduspoliitilisi tingimusi vastavalt allpool esitatule. Komisjoni arvates on majanduspoliitiliste tingimuste kavandatud muudatused vajalikud, et tagada programmi sujuv rakendamine ja selle eesmärkide täitmine.

2011/0118 (NLE)

Ettepanek:

NÕUKOGU RAKENDUSOTSUS

millega muudetakse 7. detsembri 2010. aasta otsust 2011/77/EL Iirimaale liidu finantsabi andmise kohta

EUROOPA LIIDU NÕUKOGU,

võttes arvesse Euroopa Liidu toimimise lepingut,

võttes arvesse nõukogu 11. mai 2010. aasta määrust (EÜ) nr 407/2010, millega luuakse Euroopa finantsstabiilsusmehhanism,[1] eelkõige selle artikli 3 lõiget 2,

võttes arvesse Euroopa Komisjoni ettepanekut

ning arvestades järgmist:

1. Iirimaa taotluse alusel andis nõukogu Iirimaale finantsabi (nõukogu rakendusotsus 2011/77/EL), et toetada tugevat majandus- ja rahandusreformikava, mille eesmärk on taastada usaldus ja võimaldada majandusel tagasi pöörduda jätkusuutliku kasvu teele ning tagada Iirimaa, euroala ja ELi finantsstabiilsus.

2. Kooskõlas rakendusotsuse 2011/77/EL artikli 3 lõikega 9 vaatas komisjon koos Rahvusvahelise Valuutafondiga ning konsulteerides Euroopa Keskpangaga esimest korda läbi edusammud, mida Iirimaa ametiasutused on kokkulepitud meetmete rakendamisel saavutanud, samuti kõnealuste meetmete tõhususe ning majandusliku ja sotsiaalse mõju.

3. Vastavalt komisjoni praegustele nominaalse SKP kasvu prognoosidele (-3,6 % aastal 2010, 1,3 % aastal 2011, 2,8 % aastal 2012 ja 4,0 % aastal 2013) on fiskaalse kohandamise ajakava kooskõlas aluslepingu artikli 126 lõike 7 kohase nõukogu 7. detsembri 2010. aasta soovitusega Iirimaale ning kooskõlas võla ja SKP suhte järgmise muutumisega: 96,2 % aastal 2010, 112,0 % aastal 2011, 117,9 % aastal 2012 ja 120,3 % aastal 2013. Võla suhe SKPsse stabiliseeruks seega aastal 2013 ja hakkaks pärast seda vähenema, eeldades, et eelarvepuudujääk edaspidi väheneb. Võla kujunemist mõjutavad mitmed eelarvevälised tehingud, sealhulgas kapitalisüstid pankadele 2011. aastal, mis suurendab võlga ligikaudu 6 protsentipunkti võrra SKPst, samuti vajadus säilitada suured rahavarud ning erinevused tekkepõhiste ja kassapõhiste intressimaksete vahel.

4. Eelseisvate üldvalimiste tõttu lükkas lahkuv valitsus edasi äriühingute Allied Irish Bank, Bank of Ireland ja EBS Building Society rekapitaliseerimine, mille eesmärk on suurendada I taseme põhikapitali määra 12 %ni (põhineb 2010. aastal läbi viidud usaldatavusnõuete kohasel kapitali hindamisel) ja mille tähtaeg oli 2011. aasta veebruaris.

5. Iirimaa keskpank tegi 31. märtsil 2011 teatavaks usaldatavusnõuete kohase kapitali hindamise ja usaldatavusnõuete kohase likviidsuse hindamise tulemused. Kõnealuse hindamise tulemuste kohaselt vajavad neli siseriiklikku panka (Allied Irish Bank, Bank of Ireland, EBS Building Society ja Irish Life & Permanent) 24 miljardit eurot täiendavat kapitali, sealhulgas 3 miljardit eurot tingimuslikku kapitali, et olla stressistsenaariumi korral piisavalt kapitaliseeritud.

6. 25. veebruari 2011. aasta üldvalimiste tulemusel moodustatud uus valitsus tegi 31. märtsil 2011 teatavaks siseriiklike pankade tugevdamise ja reformimise strateegia, millega muu hulgas tagatakse usaldatavusnõuete kohase kapitali hindamise ja usaldatavusnõuete kohase likviidsuse hindamise käigus määratud kapitalivajaduste rahuldamine. Seeläbi viiakse siseriiklike pankade I taseme põhikapitali määr 2011. aasta juuli lõpuks (võttes arvesse asjakohaseid muudatusi seoses äriühingu Irish Life & Permanent varade kavandatud müügiga) oluliselt üle taseme, mis kavandati saavutada 2011. aasta veebruariks.

7. Iirimaa keskpank peaks nõudma, et äriühingud Allied Irish Bank, Bank of Ireland, EBS Building Society ja Irish Life & Permanent viiksid laenude suhte hoiustesse sihttasemeni 122,5 % 2013. aasta lõpuks, kuid väldiksid samas varade kiirmüüki. Lisaks peaksid Iirimaa ametiühingud tähelepanelikult jälgima pankade stabiilset rahastamismäära ja likviidsusmäära, et viia need kooskõlla Basel III raamistikus kehtestatavate standarditega. Ametiasutused peaksid tagama eesmärkide saavutamise, kehtestades edusammude jälgimise usaldusväärse raamistiku, mis põhineb vahe-eesmärkidel ja asjakohaste stiimulitega juhtimiskorral pankades.

8. Ametisse astudes algatas uus valitsus kulutuste põhjaliku läbivaatamise, et määrata kindlaks valdkonnad, kus on võimalik tõhustamise teel kulusid kokku hoida, ja viia eelarve konsolideerimise prioriteedid kooskõlla sihtidega, mis on seatud 7. märtsil 2011 teatavaks tehtud riiklikus majanduse elavdamise programmis aastateks 2011–2016.

9. Kõnealuseid suundumusi arvesse võttes tuleks muuta nõukogu rakendusotsust 2011/77/EL,

ON VASTU VÕTNUD KÄESOLEVA OTSUSE:

Artikkel 1

Nõukogu rakendusotsuse 2011/77/EL artiklit 3 muudetakse järgmiselt.

1) Lõike 5 punkt a asendatakse järgmisega:

„a) võtab meetmed, et vajaduse korral tagada siseriiklike pankade piisav kapitaliseeritus omakapitali vormis, nii et kogu ELi finantsabiprogrammi jooksul oleks täidetud 10,5 % I taseme põhikapitali alammäära nõue, vähendades laenude suhet hoiustesse sihttasemeni 122,5 % 2013. aasta lõpuks.”

2) Lõiget 7 muudetakse järgmiselt:

a) punktile b lisatakse järgmine lause:

„Olles konsulteerinud Euroopa Komisjoni, Rahvusvahelise Valuutafondi ja Euroopa Keskpangaga võib Iirimaa teha eelarves muudatusi seoses eespool esitatud meetmetega, et täielikult kasutada ära käimasoleva kulude põhjaliku läbivaatamise käigus kindlaks määratavaid tõhususe suurendamise võimalusi ning järgida valitsuse tegevuskavas sätestatud prioriteete, kooskõlas üldeesmärgiga tagada, et 2012. aasta eelarve konsolideerimise maht on vähemalt 3,6 miljardit eurot.”;

b) punkt e asendatakse järgmisega:

„e) võetakse meetmed, millega tugevdatakse usaldusväärset eelarvestrateegiat ja eelarveraamistikku. Iirimaa võtab vastu ja rakendab fiskaaleeskirja, mille kohaselt kõik täiendavad ettenägematud tulud aastatel 2011–2015 suunatakse eelarvepuudujäägi ja võla vähendamiseks. Iirimaa moodustab eelarve nõuandekomisjoni, kes hakkab sõltumatult hindama valitsuse eelarvepositsiooni ja -prognoose. Iirimaa võtab vastu eelarvepoliitilise vastutuse seaduse, millega luuakse keskpika perioodi kuluraamistik, millega nähakse mitmeks aastaks ette iga valdkonna kulutuste siduvad piirmäärad. Seda tehes võtab Iirimaa arvesse kõiki läbivaadatud majandusliku juhtimise reforme ELi tasandil ja tugineb juba tehtud reformidele;”

c) punkt g asendatakse järgmisega:

„g) Iirimaa siseriiklikud pangad rekapitaliseeritakse 2011. aasta juuli lõpuks (võttes arvesse asjakohaseid muudatusi seoses äriühingu Irish Life & Permanent varade kavandatud müügiga) kooskõlas 2011. aasta usaldatavusnõuete kohase likviidsuse hindamise ja usaldatavusnõuete kohase kapitali hindamise tulemustega, mille tegi Iirimaa keskpank teatavaks 31. märtsil 2011.”;

d) punkt l asendatakse järgmisega:

„l) konkurentsi suurendamiseks avatud turgudel reformitakse õigusakte, et luua mõjuvamaid hoiatusvahendeid, milleks nähakse ette võimalus kehtestada Iiri konkurentsieeskirjade ning ELi toimimise lepingu artiklite 101 ja 102 rikkumise eest sanktsioone ja muid karistusi ning tagatakse konkurentsiasutuse tõhus toimimine. Lisaks tagavad ametiasutused, et programmiperioodi jooksul ei tehta konkurentsiseaduse raamistikus täiendavaid erandeid, välja arvatud juhul, kui need on täielikult kooskõlas liidu finantsabiprogrammi eesmärkide ning majanduse vajadustega.”;

e) lisatakse järgmised punktid n, o ja p:

„n) vähendatakse siseriiklike pankade finantsvõimendust, viies laenude suhte hoiustesse sihttasemeni, mis määrati kindlaks 2011. aastal usaldatavusnõuete kohase likviidsuse hindamise käigus;

o) koostatakse kava, et toetada krediidiühistute sektoris rekapitaliseeritud asutuste maksevõimet ja elujõulisust, sealhulgas andes Iirimaa keskpangale volitused toetada vajaduse korral sektori suuremat konsolideerumist ja andes põhjendatud vajaduse korral riigi rahalist toetust;

p) esitatakse parlamendile (Oireachtas) õigusakt, millega kehtestatakse krediidiühistute suhtes tugevam õiguslik raamistik, sealhulgas tõhusamad juhtimis- ja reguleerivad nõuded.”

3) Lõiget 8 muudetakse järgmiselt:

a) punktile a lisatakse järgmine lause:

„Olles konsulteerinud Euroopa Komisjoni, Rahvusvahelise Valuutafondi ja Euroopa Keskpangaga võib Iirimaa teha eelarves muudatusi seoses eespool esitatud meetmetega, et täielikult kasutada ära käimasoleva kulude põhjaliku läbivaatamise käigus kindlaks määratavaid tõhususe suurendamise võimalusi ning järgida valitsuse tegevuskavas sätestatud prioriteete, kooskõlas üldeesmärgiga tagada, et 2013. aasta eelarve konsolideerimise maht on vähemalt 3,1 miljardit eurot.”;

b) lisatakse punkt c:

„c) vähendatakse siseriiklike pankade finantsvõimendust, viies laenude suhte hoiustesse sihttasemeni, mis määrati kindlaks 2011. aastal usaldatavusnõuete kohase likviidsuse hindamise käigus.”

Artikkel 2

Käesolev otsus on adresseeritud Iirimaale.

Artikkel 3

Käesolev otsus avaldatakse Euroopa Liidu Teatajas . Brüssel,

Nõukogu nimel

eesistuja

MÕJU EELARVELE

Käesoleva ettepaneku puhul ei ole vaja koostada eelarvelise mõju aruannet.

[1] ELT L 118, 12.5.2010, lk 1.